ai4bharat/Pralekha huggingface dataset:
கப்பல் போக்குவரத்து அமைச்சகம்
அசாம் மாநிலத்தில் உள்ள திப்ரூகரில் சரக்கு முனையம், சுற்றுலா படகுக்குழாம் மற்றும் ஆற்றங்கரை வளர்ச்சித் திட்டங்களை ஆய்வு செய்தார் மத்திய அமைச்சர் திரு. சர்பானந்த சேனாவால்
அசாம் மாநிலத்தில் உள்ள திப்ரூகரில் சரக்கு முனையம், சுற்றுலா படகுக்குழாம் மற்றும் ஆற்றங்கரை வளர்ச்சித் திட்டங்களை கப்பல் போக்குவரத்து துறை அமைச்சர் திரு. சர்பானந்த சேனாவால் நேரில் பார்வையிட்டு ஆய்வு செய்தார்.
இந்தியாவின் பொருளாதார வளர்ச்சியில் திப்ரூகர் முக்கிய பங்கு வகிக்கிறது. இங்கு வளர்ச்சித் திட்டங்களை பார்வையிட்டு ஆய்வு செய்த மத்திய அமைச்சர் திரு சர்பானந்த சோனோவால் கூறியதாவது:
இரண்டாவது தேசிய நீர்வழிப் போக்குவரத்து பிரம்பபுத்ரா மற்றும் 16வது தேசிய நீர்வழிப் போக்குவரத்து பராக் ஆகியவற்றை மேம்படுத்த பிரதமர் திரு நரேந்திர மோடி அளித்துள்ள வாய்ப்புகள், வங்கதேசத்துடனான இணைப்பை அதிகரிக்கின்றன மற்றும் உலகச் சந்தையை அடைவதற்கான வழியையும் வழங்குகிறது. அதனால் நாங்கள் பன்முனை போக்குவரத்துப் பூங்காங்களை அமைத்து, அசாம் மாநிலத்தின் பல பகுதிகளில் ஆற்று துறைமுகங்களை உருவாக்கி வருகிறோம். திப்ரூகரில் சரக்குப் போக்குவரத்து மற்றும் பயணிகள் போக்குவரத்துக்கான துறைமுகம் கட்டப்படும். போஜிபீல் பாலத்துக்கு அருகில் உள்ள பகுதியை மேம்படுத்த கப்பல் போக்குவரத்துத் துறை அமைச்சகம், அசாம் அரசு, வடகிழக்கு ரயில்வே ஆகியவை இணைந்து செயல்படுகின்றன. பிரதமர் திரு நரேந்திர மோடியின் கிழக்கு கொள்கை, வடகிழக்கு இந்தியாவை ஒரு இணைப்பு மையமாக மாற்றியுள்ளது.
பிரதமரின் விரைவுசக்தி தேசிய பெருந்திட்டத்தின் கீழ், பிரம்மபுத்ரா ஆற்றில் சரக்குப் போக்குவரத்தை துரிதப்படுத்துவதற்கான ஒருங்கிணைந்தத் திட்டம் உருவாக்கப்படுகிறது. இது வேலை வாய்ப்பை அளிக்கும், உள்ளூர் பொருட்களுக்கு உலகளாவியச் சந்தை அணுகலை வழங்கும்.
இவ்வாறு மத்திய அமைச்சர் திரு திரு சர்பானந்த சோனோவால் கூறினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1766131
(Visitor Counter : 158
பிரதமர் அலுவலகம்
2021 நாடாளுமன்ற மழைக்கால கூட்டத்தொடரின் தொடக்கத்தில் பிரதமர் நிகழ்த்திய உரை
இதுவரை 40 கோடி இந்தியர்கள் தடுப்பூசிகளைத் தங்கள் கைகளில் போட்டுக் கொண்டு ‘பாகுபலியாக’ மாறியுள்ளனர்: பிரதமர்
நாடாளுமன்றத்தில் பெருந்தொற்று குறித்து நேர்மறையான ஆக்கபூர்வ விவாதங்கள் மேற்கொள்ளப்பட வேண்டும் என்று நாங்கள் விரும்புகிறோம்: பிரதமர்
பெருந்தொற்று மீது நாளை மாலை விவாதிக்க நேரம் ஒதுக்குமாறு கட்சித் தலைவர்களை நான் கேட்டுக் கொண்டுள்ளேன்: பிரதமர்
எதிர்க்கட்சிகள், கடினமான கேள்விகளை எழுப்ப வேண்டும், ஆனால் அமைதியான சூழலில் பதிலளிப்பதற்கு வாய்ப்புகளையும் அளிக்க வேண்டும்: பிரதமர்
நண்பர்கள் அனைவரையும் வரவேற்பதுடன், நீங்கள் அனைவரும் முதல் தவணை தடுப்பூசியையாவது போட்டுக் கொண்டிருப்பீர்கள் என்று நம்புகிறேன். இருந்தாலும் கொரோனா நெறிமுறைகளைப் பின்பற்றி, ஒத்துழைப்பு தருமாறு உங்களையும் எனது அவை நண்பர்களையும் வேண்டிக்கொள்கிறேன். தடுப்பூசி கைகளில்  செலுத்தப்படுவதால், அதனைப் போட்டுக்கொள்பவர்கள் ‘பாகுபலியாகிறார்கள்’. கொரோனாவிற்கு எதிரான போராட்டத்தில் பாகுபலியாவதற்கு ஒரே வழி தடுப்பூசியைப் போட்டுக் கொள்வது தான்.
கொரோனா தொற்றுக்கு எதிரான போராட்டத்தில் 40 கோடி மக்கள் பாகுபலியாகியுள்ளனர். இந்தப் பணி விரைவாக முன்னெடுத்துச் செல்லப்படுகிறது. ஒட்டுமொத்த உலகையும், மனித சமூகம் முழுவதையும் பெருந்தொற்று இறுகப் பற்றியுள்ளது. எனவே பெருந்தொற்று பற்றி நாடாளுமன்றத்தில் ஆக்கபூர்வமான விவாதங்கள் நடைபெற வேண்டும் என்று நாங்கள் விரும்புகிறோம். பெருந்தொற்றுக்கு எதிரான போராட்டத்தில் பல்வேறு புதிய கண்டுபிடிப்புகள் உருவாகும் வகையில் மதிப்புமிக்க நாடாளுமன்ற உறுப்பினர்கள் அனைவரின் நடைமுறைக்கு உகந்த கருத்துக்களை கேட்பதற்காக இந்த விஷயத்திற்கு அதிக முன்னுரிமை அளிக்கப்பட வேண்டும். ஏதேனும் குறைபாடுகள் இருந்தால், அவை சரிசெய்யப்பட்டு, இந்த போராட்டத்தில் நாம் முன்னேறிச் செல்லலாம்.
பெருந்தொற்றின் நிலை குறித்து விரிவான செய்திகளை நான் பகிர வேண்டியிருப்பதால், நாளை மாலை நேரம் ஒதுக்குமாறு அனைத்து கட்சித் தலைவர்களையும் கேட்டுக் கொண்டுள்ளேன். முதலமைச்சர்களை நான் தொடர்ந்து சந்தித்துப் பேசி வருவதால், அவையிலும் அவைக்கு வெளியேயும் அனைத்து கட்சித் தலைவர்களுடன் விவாதத்தை மேற்கொள்ள நாங்கள் விரும்புகிறோம். வெவ்வேறு மன்றங்களில் விவாதங்கள் நடைபெற்று வருகின்றன. அவையில் நடைபெறும் விவாதங்களுடன் கட்சித் தலைவர்களுடனும் ஆலோசனை நடைபெற்றால் வசதியாக இருக்கும்.
மக்கள் எழுப்பும் கேள்விகளுக்குப் பதில் அளிக்கும் வகையில் பயனுள்ள விவாதங்கள் இந்த கூட்டத்தொடரில் இடம்பெறட்டும். மிகவும் கடினமான மற்றும் கூர்மையான கேள்விகளை எழுப்புமாறு மதிப்புமிக்க நாடாளுமன்ற உறுப்பினர்கள் மற்றும் கட்சிகளை நான் கேட்டுக்கொள்கிறேன். ஆனால் அமைதியான சூழலில் அரசு பதிலளிக்க அனுமதி வழங்க வேண்டும். உண்மை, மக்களைச் சென்றடையும் போது ஜனநாயகம் வலுப்பெறுகிறது. மக்களின் நம்பிக்கைக்கு அது வலிமை சேர்ப்பதுடன், வளர்ச்சியின் வேகத்தையும் மேம்படுத்துகிறது.
நண்பர்களே, பெரும்பாலும் அனைவரும் தடுப்பூசியைப் போட்டுக்கொண்டுள்ளதால், அவையின் உள்ளே கடந்த முறையைப் போல அல்லாமல் அனைவரும் ஒன்றாக அமர்ந்து பணியாற்ற உள்ளனர். உங்கள் அனைவருக்கும் மீண்டும் நன்றியை தெரிவித்துக் கொள்வதுடன் உங்களை நீங்கள் பாதுகாத்துக் கொள்ளுமாறும் கேட்டுக்கொள்கிறேன். நாட்டின் நம்பிக்கை மற்றும் லட்சியங்களை நிறைவேற்ற நாம் அனைவரும் இணைந்து பணியாற்றுவோம்.
குறிப்பு: இது பிரதமர் ஆற்றிய உரையின் தோராயமான மொழிபெயர்ப்பாகும். பிரதமர் தமது உரையை இந்தியில் வழங்கியிருந்தார்.
ஜல்சக்தி அமைச்சகம்
ஆசியாவிலேயே மிகப்பெரிய கழிவுநீர் சுத்திகரிப்பு நிலைய கட்டுமானப் பணிகளை மத்திய ஜல்சக்தித் துறை அமைச்சர் ஆய்வு செய்தார்
மத்திய ஜல்சக்தித் துறை அமைச்சர் திரு கஜேந்திர சிங் ஷெகாவத், ஆசியாவிலேயே மிகப்பெரிய கழிவு நீர் சுத்திகரிப்பு நிலையமான ஒக்லா கழிவுநீர் சுத்திகரிப்பு நிலையத்தின் கட்டுமானப் பணிகளை பார்வையிட்டார். மத்திய அரசின் நிதியுதவியுடன் யமுனா செயல்திட்டம் III-ன் கீழ், கட்டுமானப் பணிகள் நடைபெற்று வரும் இந்த நிலையம் தினசரி 564 மில்லியன் லிட்டர் கழிவு நீரை சுத்திகரிக்கும் திறன் கொண்டதாகும்.
மத்திய அமைச்சர் திரு ஷெகாவத், சாட் படித்துறையிலிருந்து 12 கிலோமீட்டர் தூரத்தில் உள்ள ஒக்லா படகுத் துறையை சென்றடைந்தார். அங்கிருந்து சாலை மூலம் ஒக்லா கழிவுநீர் சுத்திகரிப்பு நிலையத்திற்கு சென்ற அவர், கட்டுமானப் பணிகளை பார்வையிட்டார். தேசிய கங்கை நதி தூய்மை இயக்கத்தின் தலைமை இயக்குநர் திரு ஜி அசோக் குமார் அமைச்சருடன் சென்றிருந்தார். இந்த சுத்திகரிப்பு நிலையத்தின் கட்டுமானப் பணியில் 85 சதவீதத்தை மத்திய அரசும், 15 சதவீதத்தை மாநில அரசும் பகிர்ந்து கொள்கின்றன. இந்த திட்டத்தில் மொத்த மதிப்பீடு ரூ.665.78 கோடியாகும்.
தில்லியில் நிலவும் சூழலை கருத்தில் கொண்டு இந்த பணிகளை விரைவுபடுத்துமாறு, திரு கஜேந்திர சிங் ஷெகாவத் அறிவுறுத்தினார். இந்த ஆண்டுக்குள் கட்டுமானத்தை முடிக்க திட்டமிடப்பட்டுள்ளது. 2022 டிசம்பர் மாதத்திற்கு பின்னர் தில்லியில் யமுனை நதியில் விடப்படும் சுத்திகரிக்கப்பட்ட தண்ணீரின் தரம் நிச்சயமாக மேம்படும் என்று அவர் கூறினார். ஒக்லா சுத்திகரிப்பு நிலையம் ஆசியாவிலேயே மிகப்பெரிய சுத்திகரிப்பு நிலையமாகும். நாளொன்றுக்கு 564 மில்லியன் லிட்டர் கழிவுநீர் சுத்திகரிக்கப்பட இருப்பதால், யமுனை நதியின் தண்ணீரின் தரம் முன்னேற்றம் அடையும்.
தற்போது யமுனை நதியை பாதுகாக்கும் திட்டத்தின்கீழ் ரூ.2,009 கோடி மதிப்பீட்டில், நாளொன்றுக்கு ஆயிரத்து 268 மில்லியன் லிட்டர் கழிவுநீரை சுத்திகரிக்கும் 11 திட்டங்கள், கங்கை நதி புத்துயிரூட்டும் திட்டத்தின்கீழ் தில்லியில் செயல்படுத்தப்பட்டு வருகின்றன. இந்த திட்டத்தின் வாயிலாக பெருமளவு செலவு தொகையை மத்திய அரசு ஏற்றுக் கொணடுள்ளது.
ஒக்லா கழிவுநீர் சுத்திகரிப்பு வளாகத்தின் 6 சுத்திகரிப்பு நிலையங்கள் செயல்படும். தற்போது இயங்கி வரும் 4 நிலையங்கள் 1993 ஆம் ஆண்டுக்கு முன்பு கட்டப்பட்டதாகும். குறிப்பிட்ட காலத்திற்கும் மேலாக இந்த நிலையங்கள் இயங்கி வருவதால் புதிய கழிவு நீர் சுத்திகரிப்பு நிலையம் கட்டுவது அவசியமாகியுள்ளது.
மனித வள மேம்பாட்டு அமைச்சகம்
மத்திய கல்வி அமைச்சகத்தின் 2020-21ஆம் ஆண்டிற்கான மாநிலங்கள்/ யூனியன் பிரதேசங்களின் செயல்பாட்டு வரிசைக் குறியீட்டில் தமிழகம், புதுச்சேரிக்கு மூன்றாவது நிலை
மத்திய கல்வி அமைச்சகத்தின் கீழ் இயங்கும் பள்ளிக்கல்வி மற்றும் எழுத்தறிவுத் துறை 2020- 21ஆம் ஆண்டிற்கான மாநிலங்கள்/ யூனியன் பிரதேசங்களின் செயல்பாட்டு தரவரிசை குறியீட்டை இன்று வெளியிட்டது. மாநிலங்கள் மற்றும் யூனியன் பிரதேசங்களின் பள்ளிக் கல்வி அமைப்புமுறையின் ஆதாரங்கள் அடிப்படையிலான விரிவான ஆய்விற்கான தனித்துவம் வாய்ந்த குறியீடாக இது அமைந்துள்ளது.
வெளிப்பாடுகள், ஆளுகை மேலாண்மை ஆகிய இரண்டு பிரிவின்கீழ் 70 குறியீடுகளில் 1000 புள்ளிகள் அடங்கியதாக இந்த குறியீடு அமைக்கப்பட்டுள்ளது. இந்த இரண்டு பிரிவுகள் மேலும் ஐந்து முக்கிய துறைகளில் வகைப்படுத்தப்பட்டுள்ளன.
முந்தைய ஆண்டுகளின் குறியீடுகளைப் போலவே, 2020-21 குறியீட்டிலும் மாநிலங்களும் யூனியன் பிரதேசங்களும் 10 வரிசைகளில் தரம் பிரிக்கப்பட்டுள்ளன. மொத்தம் உள்ள 1000 புள்ளிகளில் 950-க்கும் மேற்பட்ட புள்ளிகளைப் பெற்றுள்ள மாநிலங்கள்/ யூனியன் பிரதேசங்கள் நிலை 1 என்ற உயரிய மதிப்பைப் பெற்றுள்ளன. 551க்கு குறைவான புள்ளிகளைப் பெற்றுள்ள மாநிலங்கள்/ யூனியன் பிரதேசங்கள் 10-வது நிலையில் வகைப்படுத்தப்பட்டுள்ளன.
இந்த செயல்பாட்டு வரிசை குறியீட்டின்படி தமிழகம், புதுவை ஆகியவை முறையே 855 மற்றும் 897 புள்ளிகளோடு மூன்றாவது நிலையில் உள்ளன. கற்றல் வெளிப்பாடுகள் பிரிவில் 132 புள்ளிகளையும், அணுகல் என்ற பிரிவில் 78 புள்ளிகளையும், உள்கட்டமைப்பு & வசதிகளில் 131 புள்ளிகளையும், சமத்துவம் என்ற பிரிவில் 183 புள்ளிகளையும், ஆளுகை நடைமுறை என்ற பிரிவில் அதிகபட்சமாக 331 புள்ளிகளையும் தமிழகம் பெற்றுள்ளது. புதுச்சேரிக்கு கற்றல் வெளிப்பாடுகளில் 124 புள்ளிகளும், அணுகலில் 76 புள்ளிகளும், உள்கட்டமைப்பு & வசதிகளில் 134 புள்ளிகளும், சமத்துவப் பிரிவில் 220 புள்ளிகளும், ஆளுகை நடைமுறையில் 343 புள்ளிகளும் கிடைத்துள்ளது.
அனைத்து நிலைகளிலும் பள்ளிக்கல்வி அமைப்புமுறை விரைவான முன்னேற்றம் அடைவதை உறுதி செய்வதற்கு முன்னுரிமை அளிக்கப்பட வேண்டிய துறைகளில் மாநிலங்களும் யூனியன் பிரதேசங்களும் அதிக கவனம் செலுத்தி இடைவெளிகளைக் கண்டறிவதற்கு இந்தக் குறியீடு உதவிகரமாக இருக்கும் என்று எதிர்பார்க்கப்படுகிறது.
2020-21 ஆம் ஆண்டிற்கான குறியீட்டு அறிக்கையை கீழ்காணும் மின் முகவரியில் அணுகலாம்:
https://pgi.udiseplus.gov.in/#/home
குடியரசுத் தலைவர் செயலகம்
ஜமைக்கா நாட்டு பாராளுமன்ற இரு அவைகளின் கூட்டு கூட்டத்தில் இந்திய குடியரசுத் தலைவர் திரு ராம் நாத் கோவிந்த் ஆற்றிய உரை
நாடாளுமன்ற இரு அவைகளின் கூட்டுக் கூட்டத்தில் இன்று உரையாற்றுவதை மிகுந்த பெருமையாக கருதுகிறேன்.
மதிப்பிற்குரிய அவைத்தலைவர் அவர்களே,
உலகின் மிகப்பெரிய ஜனநாயகத்தின் அரசியலமைப்புத் தலைவர் என்ற முறையில் ஜமைக்கா நாட்டின் துடிப்பான ஜனநாயக தலைவர்கள் மத்தியில் உரையாற்றுவது மகிழ்ச்சி அளிக்கிறது.
ஜமைக்கா நாட்டிற்கு பயணிப்பது, அதன் வாழும் கலாச்சாரத்தை அனுபவிப்பது, அந்நாட்டு மக்களை சந்திப்பது ஆகியவற்றை மிக ஆவலுடன் எதிர் நோக்கியிருந்தேன்.
மதிப்பிற்குரிய அவைத்தலைவர் அவர்களே,
இந்தியர்களுக்கு ஜமைக்கா ஆதரவு அளித்திருப்பதுடன் அவர்களுக்கு கௌரவத்தையும் மரியாதையையும் வழங்கியுள்ளது. இதன் காரணமாக அரசியலில் மட்டுமல்லாமல் வர்த்தகம், இசை, விளையாட்டு, உடை மற்றும் உணவிலும் வளமான இந்தியத் தன்மையைக் காணமுடிகிறது.
இந்திய சமூகத்தினரும், கலாச்சார உறவுகள் மட்டுமே நமது இரு நாடுகளை இணைப்பதில்லை, ஜனநாயகத்தில் நமது நம்பிக்கை மற்றும் சுதந்திரம் ஆகியவையும் நம்மை இணைக்கின்றன. அனைத்து குடிமக்களும் சமமாகவே உருவாக்கப்பட்டார்கள் என்பது ஜமைக்கா நாட்டு அரசியலமைப்பின் மைய தூணாகும். எங்கள் முன்னோர்களும் இதே நம்பிக்கையை பகிர்ந்ததுடன், இந்தியாவின் ஒவ்வொரு குடிமகனுக்கும் தனிமனித சுதந்திரத்தைப் பெற்றுத் தந்தார்கள். சுதந்திரம், ஜனநாயகம் மற்றும் சமத்துவத்தை அடிப்படையாகக்கொண்ட நவீன நாட்டை அவர்கள் உருவாக்கினார்கள். அவ்வாறு உருவாக்கியபோது, 'வேறுபட்ட போதும், ஒரே மக்கள்' என்ற ஜமைக்காவின் கோஷங்களைப் போலவே ‘வேற்றுமையில் ஒற்றுமை' என்பதை அவர்கள் உறுதிப்படுத்தினர்.
மதிப்பிற்குரிய அவைத்தலைவர் அவர்களே,
இந்தியாவில் டாக்டர் பாபாசாகேப் அம்பேத்கர், அடித்தட்டு மக்களின் மேம்பாட்டிற்காக தம்மையே அர்ப்பணித்து, சமூக அவலங்களைக் களைந்தார். அரசியலமைப்பில் சமூக மேம்பாட்டிற்கான வசதிகளை அறிமுகப்படுத்தி, 'இந்திய அரசியலமைப்பின் சிற்பி’ என்று அன்போடு அழைக்கப்பட்டார். கிங்ஸ்டனில் நேற்று நான் திறந்துவைத்த சாலைக்கு டாக்டர் அம்பேத்கர் பெயர் சூட்டிய ஜமைக்கா நாட்டு அரசுக்கு எனது நன்றி.
கொவிட்-19 நெருக்கடியில் இருந்து உலகம் மீண்டு வரும் வேளையில் மாபெரும் பொருளாதாரங்களுள் மிக வேகமாக இந்தியா வளர்வதாகக் கணிக்கப்பட்டுள்ளது. சுதந்திரம் அடைந்தது முதல் பல்வேறு முறைகள் வேளாண்மை உற்பத்தியை நாங்கள் பெருக்கியுள்ளதுடன், உணவு தானியங்களின் நிகர ஏற்றுமதியாளராகவும் செயல்படுகிறோம். தரமான மருந்துகளையும், தடுப்பூசிகளையும் மலிவான விலைகளில் தயாரிப்பதால் ‘உலகின் மருந்தகமாக' இந்தியா அழைக்கப்படுகிறது.
புதுப்பிக்கத்தக்க எரிசக்தி திறனில் 150 ஜிகாவாட் அளவை இந்தியா கடந்திருப்பதுடன், 2030-ஆம் ஆண்டிற்குள் 450 ஜிகாவாட் திறன் என்ற இலக்கை எட்ட நிர்ணயித்துள்ளது. எங்களது தேசிய கல்வி கொள்கை 2020 இன் கீழ் புதிய இந்திய தொழில்நுட்பக் கழகங்களை வெளிநாடுகளில் தொடங்க இந்தியா திட்டமிட்டுள்ளது. ஓர் இந்திய தொழில்நுட்ப கழகத்தை நிறுவ ஜமைக்கா விருப்பம் தெரிவித்திருப்பது மகிழ்ச்சி அளிக்கிறது.
உறுப்பினர்கள் மற்றும் நண்பர்களே,
நமது தூதரக உறவின் 60-வது ஆண்டு நிறைவடைவதை நாம் கொண்டாடும் வேளையில், வளர்ந்து வரும் நமது கூட்டுமுயற்சி, அடிப்படைக் கொள்கைகள் மற்றும் பகிர்ந்து கொள்ளும் மாண்புகளிலிருந்து நாம் எழுச்சியும் ஆற்றலும் பெறுவோம்.
நன்றி!
குடியரசுத் தலைவர் ஆற்றிய முழு உரையை இந்த ஆங்கில செய்திக்குறிப்பில் காணலாம்:
https://www.pib.gov.in/PressReleasePage.aspx?PRID=1826234
பிரதமர் அலுவலகம்
ஆண்களுக்கான பாய்மரப் படகு திங்கி போட்டியில் வெண்கலப் பதக்கம் வென்ற விஷ்ணு சரவணனுக்கு பிரதமர் வாழ்த்து
ஆசிய விளையாட்டுப் போட்டிகளில் ஆண்களுக்கான பாய்மரப்படகு திங்கி - ஐ.எல்.சி.ஏ 7 பிரிவில் வெண்கலப் பதக்கம் வென்ற விஷ்ணு சரவணனுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
இது குறித்து எக்ஸ் சமூக வலைதளத்தில் வெளியிட்டுள்ள பதிவில் அவர் கூறியிருப்பதாவது:
"ஆசிய விளையாட்டுப் போட்டியில் ஆண்களுக்கான திங்கி - ஐ.எல்.சி.ஏ 7 பிரிவில் வெண்கலப் பதக்கம் வென்ற விஷ்ணு சர்வணனுக்கு மனமார்ந்த வாழ்த்துகள்.
அவர் சிறந்த திறன், உறுதி மற்றும் நெகிழ்ச்சித் தன்மை ஆகியவற்றை வெளிப்படுத்தியுள்ளார். அவரது எதிர்கால முயற்சிகளுக்கு வாழ்த்துகள்"
இவ்வாறு பிரதமர் கூறியுள்ளார்.
பாதுகாப்பு அமைச்சகம்
டி.ஆர்.டி.ஓ, இந்திய ராணுவத்தின் துரிதமாக செயலாற்றும் தரையில் இருந்து வானுக்கு ஏவப்படும் ஏவுகணையின் ஆறு சோதனைகள் வெற்றி
இந்தியாவின் துரிதமாக செயலாற்றும் தரையில் இருந்து வானுக்கு ஏவப்படும் ஏவுகணையின்  ஆறு சோதனைகளை பாதுகாப்பு ஆராய்ச்சி மற்றும் மேம்பாட்டு நிறுவனமான டி.ஆர்.டி.ஓ-வும், இந்திய ராணுவமும் வெற்றிகரமாக நிறைவேற்றி உள்ளன. இந்திய ராணுவத்தின் மதிப்பீட்டு சோதனையின் ஒரு பகுதியாக, ஒடிசா கடற்கரைக்கு அருகே சந்திப்பூரில் உள்ள ஒருங்கிணைந்த சோதனை மையத்தில் இருந்து ஏவுகணை செலுத்தப்பட்டது.
இந்த சோதனைகளின் போது அதிநவீன வழிகாட்டுதல் மற்றும் கட்டுப்பாட்டு வழிமுறைகளுடன் ஆயுதங்களை துல்லியமாக தாக்கும் நோக்கம் பூர்த்தி செய்யப்பட்டது. ஏவுகணை சோதனையின் வெற்றியை அடுத்து டி.ஆர்.டி.ஓ-விற்கும், இந்திய ராணுவத்திற்கும் பாதுகாப்புத் துறை அமைச்சர் திரு ராஜ்நாத் சிங் பாராட்டு தெரிவித்துள்ளார். துரிதமாக செயலாற்றும் தரையில் இருந்து வானுக்கு ஏவப்படும் இந்த ஏவுகணை, இந்திய ஆயுதப்படைகளின் ஆற்றலுக்கு மேலும் வலு சேர்க்கும் என்று அவர் நம்பிக்கை தெரிவித்தார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணலாம்: https://www.pib.gov.in/PressReleasePage.aspx?PRID=1857724
குடியரசுத் தலைவர் செயலகம்
குண்டல்தாம் ஸ்ரீ சுவாமி நாராயண் ஆலயத்தில் ஏற்பாடு செய்யப்பட்டிருந்த இளையோர் முகாமில் முன்கூட்டியே பதிவு செய்யப்பட்ட வீடியோ செய்தி மூலம் குடியரசுத் தலைவர் உரையாற்றினார்
குண்டல்தாம் ஸ்ரீ சுவாமி நாராயண் ஆலயத்தில் ஏற்பாடு செய்யப்பட்டிருந்த இளையோர் முகாமில் முன்கூட்டியே பதிவு செய்யப்பட்ட வீடியோ செய்தி மூலம் குடியரசுத் தலைவர் இன்று  உரையாற்றினார்.
சமூகத்தின் மேம்பாட்டிற்கும் தேசத்தின் முன்னேற்றத்திற்கும் இளைஞர்கள் முக்கியமான பங்களிப்பு செய்கிறார்கள் என்று குடியரசுத் தலைவர் தமது உரையில் கூறினார். சுமூகமான, போதைப்பொருள் பழக்கமற்ற வாழ்க்கையை நடத்த அவர்களுக்கு முறையான வழிகாட்டுதல் வழங்குவது தேவையாக உள்ளது. இளைய தலைமுறையினரிடம் இந்தியக் கலாச்சாரத்தின் வாழ்க்கை மாண்புகளை வேரூன்றச்செய்யும் புனித நோக்கத்தோடு ஏற்பாடு செய்யப்பட்டுள்ள இளையோர் முகாமில் உரையாற்ற மகிழ்ச்சி அடைவதாக அவர் கூறினார்.
கோயில்களும் ஆசிரமங்களும் நமது நம்பிக்கையின், வாழ்க்கைக் கட்டமைப்பின் மையங்களாக உள்ளன என்று கூறிய குடியரசுத் தலைவர் ஏழைகளுக்கு உதவி செய்வது மற்றும் நோயாளிகளின் துயரங்களைக் குறைப்பதன் மூலம் தேச சேவை செய்யும் மையங்களாகவும் அவை இருக்கின்றன. இயற்கைச் சீற்றங்களின்போது இலவசமாக உணவு வழங்குதல், ஏழைகளுக்கு மருந்துப் பொருட்கள் வழங்குதல், பெருந்தொற்று காலத்தில் இந்தக் கோவிலை மருத்துவமனையாக மாற்றுதல் ஆகியவை மூலம் தேவைப்படுவோருக்கு உதவிகள் வழங்கி தேச சேவையின் சிறப்புமிக்க உதாரணத்தைக் குண்டல்தாம் ஸ்ரீ சுவாமிநாராயண் ஆலயம் ஏற்படுத்தி இருப்பது மகிழ்ச்சி அளிப்பதாக அவர் குறிப்பிட்டார்.
காலநிலை மாற்றத்தின் சவால்களை எதிர்கொள்ள நமது பாரம்பரிய ஊரக வாழ்க்கை முறை வழிகாட்ட முடியும் என்று குடியரசுத் தலைவர் கூறினார். சுற்றுச்சூழலை பாதுகாப்பதன் மூலம், கருணையோடு இயற்கையைக் கையாள்வதன் மூலம் இந்தப் புவியை நாம் பாதுகாக்க முடியும். நமது நதிகள், குளங்கள், மரங்கள் மற்றும் அனைத்து உயிரினங்களைப் பாதுகாப்பதன் மூலம் மனிதகுலத்தை நாம் காப்பாற்ற முடியும். கீர் இன பசுக்கள் கவனிப்பு, ஆறு பாதுகாப்பு, மரக்கன்றுகள் நடுதல், இயற்கை வேளாண்மை, ஆலய வளாகத்தில் ஆயுர்வேத மற்றும் மூலிகை மருந்துச் செடிகளைப் பயிரிடுதல் உள்ளிட்ட சுற்றுச்சூழல் பாதுகாப்புக்கு பல்வேறு முன்முயற்சிகளை குண்டல்தாம் ஸ்ரீ சுவாமி நாராயன் ஆலயம் மேற்கொள்வதை அவர் பாராட்டினார்.
பிரதமர் அலுவலகம்
நியூ ஜெர்ஸி ஆளுநர் திரு. ஃபிலிப் டி.மர்பி பிரதமருடன் சந்திப்பு
அரசுமுறைப் பயணமாக இந்தியாவுக்கு முதல்முறையாக வருகை தந்துள்ள அமெரிக்காவின் நியூ ஜெர்ஸி மாகாண ஆளுநர் திரு. ஃபிலிப் டி.மர்பியை பிரதமர் திரு. நரேந்திர மோடி வரவேற்றார். ஆளுநர் மர்பி, தில்லி தவிர ஆக்ரா, மும்பை, ஹைதராபாத், அகமதாபாத்துக்கும் செல்கிறார்.
நியூ ஜெர்ஸி மற்றும் இந்திய மக்களிடையேயான நேரடி உறவு மற்றும் வர்த்தக ஒத்துழைப்புகளை மேம்படுத்த வேண்டும் என்ற ஆளுநர் மர்பியின் விருப்பத்தை வரவேற்றுள்ள பிரதமர் மோடி, இந்தியாவில் உள்ள மாநிலங்களுடன் பயனுள்ள ஒத்துழைப்புகளை மேற்கொள்ள வேண்டும் என்ற நியூ ஜெர்ஸியின் கோரிக்கைக்கும், இந்திய அரசின் ஆதரவை தெரிவித்துக் கொண்டார்.
இந்தியாவுடன் அமெரிக்கா நெருங்கிய நட்புறவு வைத்துக் கொள்ள முன்னுரிமை அளிப்பதாக பிரதமர் மோடியிடம் குறிப்பிட்ட ஆளுநர் மர்பி, இந்தியா-நியூஜெர்ஸி இடையேயான பொதுவான ஒற்றுமைகளை சுட்டிக்காட்டியதுடன், இந்தியாவில் பின்பற்றப்படும் வேற்றுமையில் ஒற்றுமை மற்றும் பன்முகத் தன்மையை, தாம் இந்தியா வந்ததிலிருந்து கண்கூடாக பார்த்து வருவதாகவும் தெரிவித்தார்.
அமெரிக்காவில், இந்திய-அமெரிக்கர்கள் அதிக அளவில் வசிக்கும் நியூ ஜெர்ஸி மாகாணம், இந்தியாவின் வர்த்தகம் மற்றும் முதலீட்டிற்கு மிக உகந்த இடமாக திகழ்கிறது என்று பிரதமர் மோடி தமது மனநிறைவை வெளியிட்டார். ஸ்டெம் மற்றும் உயர்கல்வித்துறையில் இருநாடுகள் இடையேயான ஒத்துழைப்பின் முக்கியத்துவத்தையும் இரு தலைவர்களும் ஒப்புக் கொண்டனர்.
நியூ ஜெர்ஸியில் வசிக்கும் இந்திய-அமெரிக்க சமுதாயத்தினரின் நலனில் தனிப்பட்ட அக்கறை காட்டும் ஆளுநரை பாராட்டிய பிரதமர், இந்திய சமுதாயத்தினர் இந்தியாவிற்கும், அமெரிக்காவிற்கும் இடையே இணைப்புப் பாலமாக திகழ்வதையும் சுட்டிக்காட்டினார்.
PIB Headquarters
காந்தி ஜெயந்தியை முன்னிட்டு கடிதம் எழுதும் போட்டி அஞ்சல்துறை நடத்துகிறது – அனைத்து வயதினரும் பங்கேற்கலாம்
காந்தி ஜெயந்தியை முன்னிட்டு அஞ்சல் துறை அனைத்து வயதினரும் பங்கேற்கும் வகையில் கடிதம் எழுதும் போட்டியை அறிவித்துள்ளது. கடிதம் எழுதும் இயக்கத்தின் கீழ் இந்த போட்டி நடத்தப்படும். “அன்பு தேசபிதா , நீங்கள் என்னை ஊக்கப்படுத்துகிறீர்கள்” என்ற தலைப்பில் இக்கடிதம் இருக்க வேண்டும்.
பொது மக்கள் அனைவரும் இந்த போட்டியில் பங்கேற்கலாம். தமிழ்/ இந்தி / ஆங்கிலம் ஆகிய மொழிகளில் ஏதாவது ஒரு மொழியில் இந்த கடிதத்தை எழுதலாம். இக்கடிதம் உள்நாட்டு மடல்  அல்லது ஏ-4 அளவு தாளிலிலோ இருக்கலாம். உள்நாட்டு மடலில் 500 வார்த்தைகளுக்கு மிகாமலும் ஏ-4 அளவு தாளில் 1000 வார்த்தைகளுக்கு மிகாமலும் இந்த கடிதம் இருக்க வேண்டும். எழுதப்பட்ட கடிதத்தை தலைமை அஞ்சலக இயக்குநர், தமிழ்நாடு வட்டம், சென்னை – 600 002 முகவரியை பெறுநரில் எழுதி அஞ்சல் பெட்டியிலோ அல்லது ஏதேனும் ஒரு அஞ்சல் அலுவலகத்தில் நேரிலோ சமர்ப்பிக்கலாம். இந்த கடிதம் அனுப்பிவைக்க வேண்டிய கடைசி தேதி 15.08.2017.
அனைத்து வயதினரும் இந்த போட்டியில் பங்கேற்கலாம். இதற்கென 18 வயதிற்கு உட்பட்டவர்கள் மற்றும் 18 வயதிற்கு மேற்பட்டவர்கள் என்று இரு பிரிவுகளில் இந்த போட்டி நடைபெறும்.
இந்த போட்டியில் பங்கேற்பவர்கள் தனது கடிதத்தில் “நான் 18 வயதிற்கு உட்பட்டவர்/ 18 வயதிற்கு மேற்பட்டவர்” என்று குறிப்பிட வேண்டும். வெற்றி பெற்றால் வெற்றியாளர்களின் வயது சான்றிதழ் மற்றும் பிற அடையாள அட்டைகள் சரிபார்க்கப்படும்.
அனைத்து இந்திய அளவில் வெற்றிபெறுபவர்களுக்கு முதல் பரிசு ரூ. 50,000, இரண்டாம் பரிசு ரூ. 25,000, மூன்றாம் பரிசு ரூ. 10,000 என பரிசு தொகை வழங்கப்படும். தமிழக வட்ட அளவில் வெற்றிபெறுபவர்களுக்கு முதல் பரிசு ரூ. 25,000, இரண்டாம் பரிசு ரூ. 10,000, மூன்றாம் பரிசு ரூ. 5,000 என பரிசு தொகை வழங்கப்படும்.
காந்தி ஜெயந்தியின் போது சென்னையில் நடைபெறவுள்ள தபால்தலை சேகரிப்பு கண்காட்சியில் தமிழக வட்ட அளவில் வெற்றிபெறும் முதல் 10 கடிதம் காட்சிக்கு வைக்கப்படும். இந்த பத்து கடிதத்திற்கு வட்ட அளவில் பரிசுகள் வழங்கப்படும்.
தேசிய அளவில் வெற்றிபெறும் முதல் மூன்று கடிதத்திற்கு சபர்மதி ஆசிரமத்தில் 02.10.2017 அன்று நடைபெற உள்ள நிகழ்ச்சியில் பரிசு வழங்கப்படும்.
இந்த போட்டியில் பங்கேற்க விருப்பம் உள்ள பொது மக்கள் கடிதத்தை வீட்டில் இருந்தவாறும் எழுதி அனுப்பலாம். அஞ்சல் அலுவலகத்தில் 05.08.2017 அன்று நேரிலும் பங்கேற்கலாம். மேலும் விவரங்கள் அறிய முதுநிலை கண்காணிப்பாளர்/ கண்காணிப்பாளர் அலுவலகம் அல்லது அருகில் உள்ள அஞ்சலகத்தை அணுகலாம்.
மீன்வளம், கால்நடை பராமரிப்பு மற்றும் பால்வளத் துறை அமைச்சகம்
1.5 கோடி பால்வள விவசாயிகளுக்கான விவாசயக் கடன் அட்டை  பிரச்சாரம் தொடங்கியது.
அரசு, அடுத்த இரண்டு மாதங்களுக்குள்  சிறப்பு நடவடிக்கையாக கூட்டுறவு பால் உற்பத்திச் சங்கங்கள் மற்றும் பால் உற்பத்தி நிறுவனங்களைச் சேர்ந்த 1.5 கோடி பால்வள விவசாயிகளுக்கு விவசாய கடன் அட்டைகளை  வழங்க இருக்கிறது. கால்நடை மற்றும் பால்வளத் துறையானது நிதிச்சேவைகள் துறையின் உதவியுடன் ஏற்கனவே இது தொடர்பான சுற்றறிக்கைகளையும் விவசாய கடன் அட்டைக்கான விண்ணப்ப படிவ மாதிரியையும் மாநில பால் உற்பத்தியாளர் கூட்டமைப்பு மற்றும் பால் உற்பத்தியாளர் சங்கங்களுக்கு அனுப்பி உள்ளது. தீவிர முனைப்பு நோக்கத்தில் இந்தத் திட்டம் செயல்படுத்தப்பட வேண்டும் என்று கேட்டுக் கொள்ளப்பட்டுள்ளது.
பால் உற்பத்திக் கூட்டுறவு இயக்கத்தின் கீழ் நாட்டில் 230 பால் உற்பத்தியாளர் யூனியன்களோடு தோராயமாக 1.7 கோடி விவசாயிகள் ஈடுபட்டுள்ளனர்.
இந்தப் பிரச்சாரத்தின் முதல் கட்டத்தில், விவசாயக் கடன் அட்டைகளை வைத்திராத பால் உற்பத்தி கூட்டுறவுச் சங்கங்களில் உறுப்பினராக உள்ளவர்கள் மற்றும் பல்வேறுபட்ட பால் உற்பத்தியாளர் யூனியன்களோடு தொடர்புடையவர்களுக்கு அட்டைகள் வழங்கப்படும்.
1.5 கோடி பால்வள விவசாயிகளுக்கு விவசாயக் கடன் அட்டைகளை வழங்கும் சிறப்பு முனைப்பு இயக்கமானது விவசாயிகளுக்காக பிரதம மந்திரி அறிவித்த சுயசார்பு பாரத் திட்டத் தொகுப்பின் ஒரு பகுதியாக உள்ளது. நிதியமைச்சர் 15 மே 2020 அன்று விவசாய கடன் அட்டை  திட்டத்தின் கீழ் 2.5 கோடி விவசாயிகள் சேர்க்கப்படுவார்கள் என்று அறிவித்து இருந்தார். இந்த நடவடிக்கையானது அண்மையில் ஏற்பட்ட பொருளாதார வீழ்ச்சியால் பாதிக்கப்பட்ட விவசாயிகளிடம் ரூ.5 லட்சம் கோடி அளவிலான பணப்புழக்கத்தை கூடுதலாக ஏற்படுத்தும்.
(Visitor Counter : 187
உள்துறை அமைச்சகம்
காந்திநகரில் நடந்த 23வது மேற்கு மண்டலக் குழுக் கூட்டத்திற்கு திரு. ராஜ்நாத் சிங் தலைமை
மேற்கு மண்டலக் குழுவின் 23ஆவது கூட்டம் குஜராத் மாநிலம் காந்திநகரில் மத்திய உள்துறை அமைச்சர் திரு. ராஜ்நாத் சிங் தலைமையில் இன்று  நடைபெற்றது.
மாநிலங்கள் மறுசீரமைப்பு சட்டம் 1956இன் கீழ், மண்டலக் குழுக்கள் உருவாக்கப்பட்டதாகவும் மாநிலங்கள் தங்களுக்கு இடையே மற்றும் மாநிலங்களும் மத்திய அரசும் ஒருங்கிணைந்து செயலாற்றும் நோக்கத்துடன் இவை உருவாக்கப்பட்டதாகும் என்று உள்துறை அமைச்சர் கூறினார். பொருளாதார மற்றும் சமூகத் திட்டமிடல் துறைகளில் பொதுஆர்வம் கொண்ட விஷயங்கள் குறித்து ஆலோசனை நடத்திப் பரிந்துரைகளை மண்டலக் குழுக்கள் செய்யும். மாநிலங்களுடன் கூட்டுறவுக் கூட்டாட்சியை மேம்படுத்த மத்திய அரசு உறுதிபூண்டுள்ளதாகவும் திரு ராஜ்நாத் சிங் வலியுறுத்தினார். கடந்த மூன்று ஆண்டுகளில் 2 குழுக் கூட்டங்கள் மற்றும் 3 நிலைக்குழு கூட்டங்களை மேற்கு மண்டல குழு நடத்தியுள்ளது. இந்த குழுக் கூட்டங்களில் 41 பிரச்சனைகள் குறித்து விவாதிக்கப்பட்டு 31 பிரச்சனைகளுக்குத் தீர்வு காணப்பட்டுள்ளன.
மேலும் விவரங்களுக்கு www.pib.nic.in என்ற இணையதளத்தைப் பார்க்கவும்.
(Visitor Counter : 86
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
23 மாநிலங்கள் மற்றும் 8 யூனியன் பிரதேசங்களில் இது வரை வேலைகளுக்கான நேர்முகத் தேர்வுகள் அகற்றப்பட்டுள்ளன
இது வரை 23 மாநிலங்கள் மற்றும் 8 யூனியன் பிரதேசங்களில் வேலைகளுக்கான நேர்முகத் தேர்வுகள் அகற்றப்பட்டுள்ளன என்று மத்திய வட கிழக்கு மாகாண வளர்ச்சி இணை அமைச்சரும் , பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளி இணை அமைச்சருமான டாக்டர் ஜிதேந்திர சிங் இன்று கூறினார்.
மத்திய அரசின் B பிரிவு  மற்றும் C பிரிவு பணியிடங்களுக்கான நேர்முகத் தேர்வு முறை 2016 முதல் அகற்றப்பட்டதைத் தொடர்ந்து இது நடந்துள்ளதாக அவர் தெரிவித்தார்.
பணியாளர்கள் மற்றும் பயிற்சித்துறை செயல்படுத்தி உள்ள சில முக்கிய சீர்திருத்தங்களை பற்றி பேசிய டாக்டர் ஜிதேந்திர சிங், 2015 சுதந்திர தினத்தன்று செங்கோட்டையிலிருந்து உரையாற்றிய பிரதமர்
திரு நரேந்திர மோடி, பணியாளர்களின் தேர்வை முழுக்க முழுக்க எழுத்து தேர்வின் அடிப்படையில் நடத்துவது குறித்து ஆலோசனை தெரிவித்ததை நினைவு கூர்ந்தார்.
ஏனென்றால், நேர்முகத் தேர்வு குறித்த அழைப்பு விண்ணப்பதாரர் ஒருவருக்கு வந்தவுடன் அவரது ஒட்டுமொத்த குடும்பமும் அழுத்தத்துக்கும், கவலைக்கும் உள்ளாகிறது.
பிரதமரின் அறிவுரையை தொடர்ந்து வேகமாக செயல்பட்ட பணியாளர்கள் மற்றும் பயிற்சித்துறை, மூன்றே மாதங்களில் ஒட்டுமொத்த செயல்முறையையும் முடித்து, மத்திய அரசு பணிகளுக்கான நேர்முகத் தேர்வை 2016 ஜனவரி 1 அன்று முதல் ரத்து செய்ததாக அவர் மேலும் தெரிவித்தார்.
மேலும் விவரங்களுக்கு, இந்த ஆங்கில செய்தி குறிப்பை படிக்கவும்:
https://pib.gov.in/PressReleasePage.aspx?PRID=1663388
----
(Visitor Counter : 122